Liepupē

26.02.2016.

**Salacgrīvas novada domes un Limbažu novada domes deputātu kopīgais paziņojums par plānoto dzelzceļa Rail Baltica trases novietojumu**

2016.gada 26.februārī notika Salacgrīvas novada un Limbažu novada domju deputātu tikšanās, lai apspriestu plānotā jaunbūvējamā Eiropas sliežu platuma dzelzceļa projektu Rail Baltica trases novietojumu Salacgrīvas un Limbažu novados.

No Salacgrīvas novada domes piedalījās deviņi deputāti, no Limbažu novada domes deviņi deputāti. Pašvaldību deputāti jau iepriekš bija iepazinušies ar Eiropas standarta platuma publiskās lietošanas dzelzceļa infrastruktūras līnijas Rail Baltica būvniecības Ietekmes uz vidi novērtējuma ziņojuma 2015.gada decembra redakciju, kā arī ar Dabas aizsardzības pārvaldes 2015.gada 10.decembra vēstuli Nr. 4.9/73/2015-N-E „Par ietekmi uz vidi novērtējuma ziņojumu Rail Baltica būvniecībā”.

Pašvaldību deputātiem ir zināmi iedzīvotāju konsultatīvās darba grupas, kā arī iedzīvotāju un nekustamo īpašumu īpašnieku atsevišķie viedokļi.

Izanalizējot ietekmes uz vidi novērtējumu, iedzīvotāju intereses, dabas saglabāšanas aspektus, ietekmi uz apkārtējo ainavu, kultūrvēsturisko nozīmīgumu un novadu attīstības iespējas tuvākā un tālākā nākotnē, Salacgrīvas novada domes un Limbažu novada domes deputāti vienojās:

1. Atbalstīt Pilnsabiedrības „RB Latvija”, SIA „Estonian, Latvian & Lithuanian Environment” rekomendēto Rail Baltica trases novietojumu variantu šādos trašu posmos: A 1, B 2 – 1, C 5 – 1, C 5 – 3, A 2 – 4, C 4, A 3 – 2, C 1, B 3 – 2;
2. Par nepieņemamu tiek uzskatīti trašu varianti B 2 – 2, B 2 – 3, B 2 – 4, B 3 – 1, kas nesamērīgi daudz skar esošos īpašumus, iekoptās mājsaimniecības, uzņēmējdarbības teritorijas, būtiski pasliktina novadu attīstības iespējas nākotnē;
3. Kā prioritārus objektus Salacgrīvas un Limbažu novados noteikt reģionālu dzelzceļa staciju izvietošanu Salacgrīvas pilsētā vai tās tuvumā, Tūjas starpceļu savienojums, kā arī Skultes apdzīšanas stacija;
4. Rekomendētajā Rail Baltica trases novietojuma variantā rast teritorijas attīstībai un vides saglabāšanai labvēlīgu risinājumu dabas liegumā „Vitrupes ieleja”;
5. Novadu domes aicina Latvijas Republikas Satiksmes ministriju iekļaut pašvaldību pārstāvjus projektēšanas grupas sastāvā, lai produktīvāk varētu rast konkrētos projekta risinājumus, ņemot vērā situāciju administratīvajās teritorijās;
6. Deputāti apliecina, ka pilnībā izprot projekta realizācijas starptautisko un nacionālo nozīmi, kā arī ietekmi uz novadu attīstības iespējām nākotnē.

Salacgrīvas novada domes priekšsēdētājs

D. Straubergs

Limbažu novada domes priekšsēdētājs

D. Zemmers